[image: ]Република Косово-Republika e Kosovës-Republic of Kosovo[image: Emblema]
Општина Штрпце
Komuna e Shtërpcës
Municipality of Strpcе



ЗАПИСНИК



Са конститутивне седнице СО Штрпце, одржане дана 30.11.2021. год, са почетком  у  11:00 часова. 

Дневни ред: 

1. Долазак и потписивање одборника Скупштине општине и осталих учесника.
2. Реч добродошлиценајстаријег члана Скупштине Општине ( Председавајући састанка )
3. Полагање заклетве од стране одборника Скупштине општине.
4. Полагање заклетве Градоначелника. 
5. Поздравна реч Градоначелника.
6. Избор Председавајућег Скупштине  општине.
7. Избор заменика председавајућег за заједнице.
8. Поздравна реч председавајућег Скупштине општине.
9. Затварање седнице.





1. Долазак и потписивање одборника Скупштине општине и осталих учесника.

Након доласка свих одборника и потписивања истих и после доласка свих осталих учесника, конститутивна седница је кренула са радом. 


2. Реч добродошлице најстаријег члана Скупштине општине ( Председавајући седнице).

Драгомир Станисављевић: Поштовани градоначелниче, поштоване колеге одборници, представници међународних организација и сви остали присутни, добро дошли на конститутивну седницу СО Штрпце. Данашњој конститутивној седници присуствује свих 15 одборника што значи да имамо кворум и да можемо да кренемо са радом. На основу члана 42.5 закона о локалној самоуправи, ја, Драгомир Станисављевић председавам овој конститутивној седници као најстарији члан Скупштине до избора председавајућег СО Штрпце. 

3. Полагање заклетве од стране одборника СО Штрпце


Драгомир Станисављевић: Молим све одборнике да устану а ја ћу прочитати заклетву у име свих коју ћете потписати по завршетку читања заклетве. 
ЈА, ДРАГОМИР СТАНИСАВЉЕВИЋ, “ЗАКЛИЊЕМ СЕ ДА ЋУ ЧАСНО, ВЕРНО, НЕПРИСТРАСНО, САВЕСНО И ПРЕМА ЗАКОНУ ИЗВРШАВАТИСВОЈЕ ДУЖНОСТИ И КОРИСТИТИ СВОЈА ОВЛАШЋЕЊА КАО ОДБОРНИК СКУПШТИНЕ ОПШТИНЕ ШТРПЦЕ, ДА БИ СЕ ОБЕЗБЕДИЛИ УСЛОВИ ЗА МИРАН ЖИВОТ ЗА СВЕ ГРАЂАНЕ”. 

4. Полагање заклетве Градоначелника

Драгомир Станисављевић: Молим изабраног градоначелника господина Далибора Јевтића да положи заклетву. 
Далибор Јевтић: ЈА, ДАЛИБОР ЈЕВТИЋ, “СВЕЧАНО ИЗЈАВЉУЈЕМ ДА ЋУ ИЗВРШАВАТИ СВОЈЕ ДУЖНОСТИ И ВРШИТИ СВОЈА ОВЛАШЋЕЊА КАО ПРЕДСЕДНИК ОПШТИНЕ ШТРПЦЕ, НЕПРИСТРАСНО, САВЕСНО И ПРЕМА ЗАКОНУ, ДА БИ СЕ ОБЕЗБЕДИЛИ УСЛОВИ ЗА МИРАН ЖИВОТ ЗА СВЕ ГРАЂАНЕ”. 

Председавајући седнице се захвалио градоначелнику након полагања заклетве и уједно је искористио прилику да му честита на мандату и пожелео му је пуно успеха у даљем раду.

5. Поздравна реч Градоначелника.


[bookmark: _GoBack]Градоначелник Далибор Јевтић се након полагања заклетве обратио присутнима: 

Поштовани грађанке и грађани општине Штрпце,
поштовани председниче Николићу,
поштовани председавајући,
поштоване одборнице и одборници СО Штрпце,
уважени гости, уважени представници медија,
Данас када стојим пред вама, пред свим грађанима општине Штрпце, више ми је него јасно да, колико год да сам се припремао, а припремао се јесам, ипак не могу да нађем довољно речи да објасним и одговорност коју осећам преузимајући ову дужност. И знам да су ми за то, да будем градоначелник Штрпца, дела потребна, много више него речи, и да ће она, коначна реч и суд, бити изречени не данас него оног дана када будем напуштао ову дужност.
Мој посао неће бити нимало лак узимајући у обзир све чињенице. Оно што је Братислав Николић урадио у предходних 12 година док је био на челу општине је тешко достићи и надмашити. Дела, а не речи, одраз су његовог рада током три мандата на челу општине Штрпце. И данас би, сигуран сам у то, започео свој четврти мандат да је то хтео, то јест да се одлучио да се поново кандидује за ову важну позицију. Оног тренутка када је одлучио и када ми је саопштио и понудио да ја будем кандидат био сам свестан одговорности које преузимам, која није мала и која, понаваљам, носи посебну тежину када наслеђујете неког чије је успехе тешко поновити. Ако и за тренутак сви станемо и само се сетимо наше општине пре 12 година и данас, упоредимо само ту једну слику, биће нам јасно да је данас Штрпце развијеније, лепше и оно што је најважније - општина која је пример суживота на овим просторима. Без тог предуслова све друго би било тешко оствариво. И могао бих сатима да говорим о томе шта је све урађено за време мандата Братислава Николића, од нових путева, подстицају развоја малинарства, реновираних школа, до опремања амбуланти и изградње нових спортских терена. Резултати видљиви, на сваком кораку, довољни да у историјском и сваком другом смислу Ви господине Николићу, за мене лично и верујем за огромну већину грађана општине Штрпце, будете увек наш председник, и када то јесте и када нисте формално. Хвала Вам председниче Николићу. Хвала Брацо, хвала ти пријатељу на свему и сигуран сам да ћемо заједно наставити да радимо и у будућности!
Као што рекох пред нама је нимало лак посао. Сама та чињеница нам већ унапред одређује и обавезује нас на марљив, свакодневни рад. Као што је свима познато ми смо на последњим изборима победили без иједног датог обећања. Нисмо били у кампањи већ смо радили и припремали за оно што нас чека у смислу вођења локалне самоуправе. Зато је прво и основно да од првог дана засучемо рукаве и напорно радимо, свакодневно јер нема времена за викенде и празнике ако хоћемо да све наше циљеве испунимо. А наши циљеви су јасни, желимо да у свим сегментима друштва и живота направимо резултате. Приоритет ће свакако бити економија, да видимо шта је то што можемо да урадимо да отворимо радна места како нам млади не би одлазили. Брезовица је велики потенцијал који коначно морамо да искористимо и за коју имамо предлог решења. Са друге стране наставак развоја малинарства и генерално пољопривреде ће бити исто тако у нашим приоритетима. Отварање једне фабрике би итекако помогло и свакако да и за то имамо идеју како да се реализује. Као неко ко је стекао довољно искуства али и политичког кредибилитета радићу на томе да будем не само градоначелник него и амбасадор Штрпца. То значи да неће бити врата на која нећу покуцати како би идеје и иницијативе за бољи живот грађана Штрпца претворио у дела. Квалитетнија здравствена заштита и квалитетнији услови за образовање је нешто чиме ћемо се детаљно бавити. Други сегменти поред ових су такође важни попут културе и спорта. Такође радићемо на унапређењу заштите животне средине. У првом периоду нашег рада покренућемо иницијативе и донети одлуке које ће помоћи остваривању наших циљева. Данас могу већ да кажем да ће међу првим иницијативама бити регистрација, лиценцирање комуналног предузуећа које ће ниво комуналних услуга побољшати у нашој општини побољшати. Такође већ су обезбеђена средства за изградњу система или фабрике за прераду воде, која ће решити проблем водоснадбевања у самом насељу Штрпце. Поред Штрпца свако насеље, свуда тамо где има проблема данас, добиће квалитетно водоснадбевање али и такође уградњу водомера за свако домаћинство и да на тај начин, поред квалитетног и редовног водосндабевања, уведемо и ред у начину потрошње воде. Овај посао неће бити лак, тога сам свестан, али време је да свест и понашање свих нас мењамо у односу на оно што је основна животна потреба.
Када су у питању образовање и здрствена заштита учинићемо све да наша деца имају што боље услове за њихово образовање и у смислу инфраструткуре и свега онога што можемо као локална самоуправа да урадимо како би се и тај сегмент унапредио. Не треба у данашње време да говорим колико је важна квалитетна здраствена заштита. Зато ћемо учинити све како би здраствена заштита у нашој општини била још квалитетнија. Ако и овде оставимо политику по страни сигуран сам да ћемо заједно успети у остваривању циљева.
Када говоримо о заштити животне средине у наредном периоду радићемо на изради пројеката а касније и обезбеђивању финасијских средстава за изградњу система за прераду одпадних вода за свако насеље. Исто тако регулисаћемо и сва остала питања када је заштита природе у питању. Покренућу иницијативу о забрани коришћења угља за грејање јер сматрам да је то мала ствар коју можемо да урадимо а која ће имати итекако има велики утицај на квалитет ваздуха током грејне сезоне. Наравно ту су и остала питања на којима ћемо радити и око којих ћемо се консултовати и са грађанима како би наше одлуке биле што квалитетније и од општег интереса.
Драги суграђани,
Свестан сам чињенице да је незапосленост тренутно највећи проблем у нашој општини. Такође морам да кажем да оно што је у ингеренцији локалне самоуправе у том сегменту веома мало у односу на величину проблема које имамо када је о овом питању реч. Међутим мој посао ће бити да покренем идеје и иницијативе са циљем решавања проблема незапослености. Имао сам већ прилику да разговарам са потенцијалним инвеститорима који су спремни да отворе одређене производне погоне у нашој општини. Питање на које ће се начин централна власт и одређене агенције односити према нашим идејама и иницијативама је свакако нешто што ће одредити и имплементацију истих. Оно што могу ја данас да обећам јесте да ћу се борити и бити упоран да се то реализације тих идеја дође, и да ћете ви бити до детаља упознати са самим процесом. Са друге стране, ресурсе које имамо а које нам је дала природа у смислу прелепе Шар планине је нешто што мора бити коначно искоришћено како би Ски центар Брезовица добила онај туристички сјај који заслужује, и самим тим отворила на стотине нових радних места у области туризма. Понудићемо решење и за овај проблем а решење је у виду јавног приватног партнерства. Свакако да ћу читаву јавност упознати и са овом идејом и иницијативом која је већ покренута током моје званичне посете Вашингтону у својству тада заменика премијера Косова. За реализацију исте биће нам потребна подршка и Београда и Приштине и пре свега међународне заједнице. 
Са грађанима ћемо разговарати свакодневно, не из куртоазије и испуњавањем некаквих неписаних правила, већ искрено и са циљем да што боље разуемемо све проблеме. Поред пријема грађана овде у општини ми ћемо свакодневно обилазити места наше општине и на тај начин бити у прилици да се суграђанима разговарамо. Заједно ћемо покретати нове идеје и иницијативе. 
Уважени одборници,
Пред вама је четири године рада и доношења важних одлука са циљем побољшања услова живота у нашој општини. Са моје стране можете да очекујете искрен однос и сарадњу. Са овог места данас јасно поручујем да ћу активирати све одредбе Закона о локалној самоуправи које се односе на проширене надлежности наше Општине а за које ћете се и ви као изабрани представници народа изјашавати. Циљ је да свака институција, било извршне власти или оне које нису политичке, морају да у складу са тим раде свој посао одговорно и непристрасно!
Одборницима Српске листе јасно поручујем да посао није и неће бити само на седницама Скупштине, већ он јесте и мора да буде и у смислу сталне комуникације са грађанима, покретању иницијатива и идеја. То нас обавезује огромна већина оних који су за Српску листу гласали и омогућили да у овој скупштини имамо двотрећинску већину. 
Одборницима опозиције поручујем и понављам ту смо да као владајућа већина сарађујемо по свим питањима који су интересу грађана. 
Оно што по закону следује вас као представнике невећинских заједница ће бити и спроведено. Такође можете да очекујете исти ниво комуникације и сарадње на начин на који је то и до сад био случај јер суштински није важно да ли је неко припадник овог или оног народа ако имамо као људи заједничке интересе, у овом случају интерес који се огледа у стабилности и миру као предуслову за решавање свих животно важних питања. Данас могу да поручим да што мање или без високе политике у нашем раду обезбеђује више и боље могућности за квалитетније резултате у свим областима. Међусобно поштовање и уважавање мора бити минимум. Наше различитости су наше богатство које мора бити у употреби зарад општег бољитка. Верска, национална или било која друга припадност не сме бити нешто што ће нас делити, напротив, мора бити нешто што ће нам омогућити да наше односе из дана у дан градимо зарад општег интереса.
Уважени представници албанске заједнице,
Као неко ко је био готово 8 година на позицији министра за заједнице и повратак у Влади Косова одлично знам колико је важно имати искрен и отворен однос са представницима невећинских заједница. Такође знам колико невећинске заједнице тешко и неравноправно живе у другим општинама широм Косова. Ја знам да овде нема представника ромске заједнице која поред ваше албанске чини мањинске заједнице у нашој општини, али то не значи да неће имати ко да се бори и штити њихове интересе. Напротив, сви заједно имамо обавезу да се залажемо и радимо за поштовање права свих грађана подједнако.
Jam i gatshëm të punojmë së bashku për të siguruar pozitë të barabartë të shqiptarëve dhe të gjithë qytetarëve në komunën e Shtërpcës me respekt dhe mirëkuptim të plotë reciprok.
Даме и господо,
И данас у овом мом говору можете приметити да политика заузима најмањи део истог, готово да је и нема. За мене је живот важнији од политике и водећи се том филозофијом желим да ми разговарамо о животу, а не о политици. Сигуран сам да ћемо тако више сви заједно успети. Градоначелник сам свим грађанима Штрпца подједнако и они од нас очекују да решавамо животно важна питања а не она која долазе из сфере високе политике.
Пуна транспаретност у раду је нешто што се подразумева и што ће бити одлика рада извршне власти. Транспаретност као обавеза али и средство борбе против оних који констатно шире дезинформације, они који уносе узнемиреност међу наше грађане. Као градоначелник борићу се инситутуционално против тих и таквих појава у нашем друштву и тражити одговорност тих група или појединаца. Мржња као појава и насиље као резултат те мржње мора бити елимисана из нашег окружења а такви који је шире ће добити јасну поруку да су усамљени у том свом деловању. Са онима којима је мржња и ширење исте једини мотив у животу и раду неће бити компромиса, то желим и данас да врло јасно поручим! Нема компромиса нити ћу дати секунд простора сваком оном који увредама, нападима на наше породице, лажима и мржњом желе да шире раздор међу нама. Борићу се демократстки и истином против тих пошасти у нашем друштву и за то очекујем пуну подршку. Нико никог и никада не сме да напада и вређа из било којих побуда јер за мене то није политика нити не сме да буде. За сваку њихову изговорену лаж и напад добиће демократски одговор и сносити инситутуционалну одговорност. Простора за манипулације од данас више неће бити за све оне који манипулацијама наносе штету нашем друштву!
Не треба посебно свима нама овде да кажем колико је за све ово што сам већ рекао важно да имамо стабилну и безбедну ситуацију у нашој општини. Поносан сам на чињеницу да смо пример мултиетночности на Косову али и не само на Косову, ми смо пример за читав Балкан. Наравно то не значи да не постоје други ризици и eлементи који могу да утичу на сигурност и безбедност у нашој општини, и зато ћемо ми као локална самоуправа заједно са органима безбедности у општини Штрпце радити да сваку опасност уклонимо како би се сви грађани а посебно наша деца осећали безбедно и сигурно.
На крају дозволићете да будем мало и личан. Као неко ко је у својој скромној политичкој каријери обављао и дужности заменика премијера и министра, и неко ко је у својој пословној каријери обављао најодговорније послове у једној великој америчкој корпорацији, могу слободно да кажем да је преузимање функције градоначелника Штрпца до сада моја највећа и најзначајнија дужност па самим тим и највећа част као неког ко је на ту позицију изабран у првом кругу избора са подршком од 60% оних који су на изборима гласали. Уједно користим прилику да се, још једном, свима онима који су за нас гласали од срца захвалим на подршци. Онима који нису гласали за нас остаје да их својим радом и ангажовањем уверимо да су погрешили.
Могао сам да кроз своју каријеру, било политичку или пословну, будем на другим местима, нешто ближе или даље од овог простора. Штрпце волим искрено и када су ми нудили посао ван овог прелепог места, колико год те позиције биле нешто што се не одбија, увек сам се одлучивао да овде останем и Штрпце као место је увек било и биће мој избор. Спреман сам да у потпуности преузмем сву одговорност, да заједно са својим сарадницима радим на свему овоме о чему сам данас говорио а који је мали део онога што очекујем да у дело спроведемо. Нити на један посао до сад, па тако ни на овај, нисам гледао као на посао појединца. Напротив, одговорност је свих нас и без тимског рада нема ни успеха, а ја ћу са друге стране бити први у томе да преузмем одговорност станем у одбрани интереса свих грађана Штрпца.
Чувени Мартин Лутер Кинг млађи је у свом говору 28. августа 1963. године рекао - ”Имам сан...”. Говор који је кроз историју инспирисао многе на различитим нивоима друштвеног и политичког деловања, проста реченица која је суштински снажна порука и инспирација чак и за једног градоначелника данас. 
Ја имам сан да наша општина из дана у дан буде боље место за живот свих нас, подједнако ваше и моје деце, да нам млади не одлазе већ да овде остају, да нас у будућности буде више и да будемо пример како може када имамо сан који је могуће остварити.
Хвала на пажњи и желим нам пуно среће и успеха у нашем будућем раду​



6. Избор Председавајућег Скупштине  општине Штрпце 
Драгомир Станисављевић: Молим одборнике да дају своје предлоге за избор кандидата за председавајућег СО Штрпце. 
Саша Крстичић: За председника СО Штрпце предлажем Предрага Грбића. 
Мирослав Станојевић: За председника СО Штрпце предлажем Соњу Кузмановић. 
Драгомир Станисављевић: Закључујем да имамо два кандидата за избор председавајућег СО Штрпце. Следећа ствар коју треба да урадимо је формирање трочлане комисије за бројање и верификацију гласова за председавајућег Скупштине. Сада молим одборнике да предложе кандидате за формирање комисије. Ја бих као председавајући због мултиетничког састава општине предложио два кандидата из Српске заједнице и једног из Албанске заједнице. 
Мирослав Ђорђевић: Ја бих предложио Весну Самарџић. 
Илија Русимовић: Ја предлажем Ивану Младеновић. 
Шукрије Дервиши: Ја предлажем Шпејтима Арифија.
Драгомир Станисављевић: Констатујем да је комисија формирана. Сада дајем паузу док администрација припреми листиће за гласање. 

Седница наставља са заседањем након паузе. 

Драгомир Станисављевић: Молим комисију да приступи пребројавању гласачких листића. У реду је, комисија је констатовала да има тачно 15 гласачких листића. Ја ћу прозивати одборнике и молим одборнике да оду до члана комисије, преузму листић и потпишу да су преузели гласачки листић. 
Комисија је констатовала да су сви гласачки листићи валидни и приуступила је пребројавању гласова. Резултат гласања је следећи: 

Предраг Грбић                                                10 гласова 
Соња Кузмановић                                          1 глас
3 није гласало
	1 неважећи
Ивана Младеновић: Комисија је утврдила да је за председавајућег Скупштине Општине Штрпце изабран г.  Предраг Грбић и ми му честитамо. 
Драгомир Станисављевић: Честитам вам г. Грбићу на избору за председника Скупштине, предајем вам функцију председавајућег и желим вам пуно успеха у даљем раду. 
Предраг Грбић: Пре него што наставим са председавањем Скупштине, желео бих прво да поѕдравим досадашњег градоначелника, г. Братислава Николића, да поздравим садашњег градоначелника г. Далибора Јевтића, и све остале присутне. 


7. Избор заменика председавајућег за заједнице.

Предраг Грбић: Као што ви одлично знате у закону о локалној самоуправи у члану 61. се каже да у општинама где најмање 10% популације припада заједницама које нису већинске, у тим местима место председавајућег за заједнице је резервисано за те заједнице, у овом случају је то Албанска заједница. Међутим у члану 54.2. закона о локалној самоуправи се каже да место заменика председавајућег СО Штрпце за заједнице припада кандидату за невећинске заједнице који је добио највише гласова на листи кандидата за избор Скупштине Општине. Ми смо добили резултате од ЦИК – а, тако да је г. Ваљмир Ахмети добио највише гласова, укупно 963, тако да он аутоматски постаје заменик председавајућег за заједнице. Међутим, имамо проблем, он је тренутно у болници по информацијама које ја имам и с обзиром на то да није положио заклетву он и није одборник, полагањем заклетве, ми постајемо одборници, добијамо право да гласамо, предлажемо, итд., а пошто он није положио заклетву, на наредној седници он ће потписати заклетву и самим тим ће аутоматски постати заменик председавајућег за заједнице. Он има рок од 30 дана да потпише заклетву. 

8. Поздравна реч председавајућег СО Штрпце
Предраг Грбић: Мени преостаје да се захвалим досадашњем градоначелнику г. Братиславу Николићу на свему што је учинио за нас, да пожелим садашњем градоначелнику  г. Далибору Јевтићу да настави са радом као што је г. Братислав Николић радио а с обзиром на ваше вишегодишње искуство вашег рада и у међународним заједницама и у високим институцијаа Косова, ја уопште не сумњам у то. Што се тиче мене као председавајућег Скупштине, ви ћете имати моју пуну подршку, очекујем то исто од одборника и оно што је најважније као што сам и до сада радио, поштујући закон о Локалној Самоуправи, Пословник о раду, Статут општине Штрпце, то ћу и убудуће радити, наравно са свима вама одборницима, без обзира на то којој заједници припадате са циљем да сви грађани наше општине уживају иста права. Бићете сви благовремено обавештавани о наредним седницама, у року од 7 радних дана пре почетка сваке седнице. Обавеза је свих политичких представника да предају Агенцији против мита и корупције своје имовно стање. Одборници који су сада ступили на функције ће морати то да предају и могу се јавити о детаљима код директора за администрацију, г. Хавзије Ахметија. Ово не важи за одборнике који су већ били и у претходним мандатима. За неиспуњавање ове обавезе су казне ригорозне. Молим вас да то што пре реализујете. То би било све што се ове конститутивне седнице, захваљујем се свима и пријатно. 





         Записничар  	Председавајући СО Штрпце
      Стаја Марковић 	        Предраг Грбић
___________________	______________________

